Frode Sørensen (S), 2005-05-10:
Regeringen handler ikke klogt, når den lægger op til så afgørende ændringer af lukkeloven, som tilfældet er.
Vi må egentlig stille os selv spørgsmålet: Har vi i det hele taget nogen lukkelov i morgen?
I dag kan alle landets butikker holde åbent fra mandag morgen kl. 6.00 til lørdag eftermiddag kl. 17.00 uafbrudt, såfremt de har lyst.
Herudover kan alle butikker holde åbent ni søndage om året.
Butikker ved havne, i sommerhusområder og ude på landet, hvis omsætning ikke overstiger ca. 25 mio. kr., kan holde åbent hver eneste søndag året rundt.
Altså har man mulighed for at holde åbent 365 dage, 24 timer.
Og man kan så stille spørgsmålet: Hvem er det egentlig, som ikke kan nå at handle inden for de her tider?
Måske skal sandheden slet ikke søges her, for der tages vel kun i ringe grad hensyn til forbrugernes ønsker og behov.
Butikkerne udnytter ikke de muligheder, som loven giver dem i dag, hverken på hverdage eller på lørdage.
Der er stort set ingen butikker ud over 7-Eleven, der har åbent efter kl. 20 på hverdage – de fleste lukker omkring kl. 18 – og næsten ingen butikker kan finde økonomi i at holde åbent indtil kl. 17 om lørdagen.
Og jeg må i hvert fald medgive ministeren, at der tale om en liberalisering, som vasker sig.
Forslaget må nødvendigvis også ses i lyses af, at ministeren for over et år siden bad branchens organisationer om at komme med forslag til en liberalisering af lukkeloven.
33 organisationer blev enige om det såkaldte nationale kompromis med en udvidelse af antallet af søndagsåbningsdage fra 9 til 13. Organisationerne må vel egentlig have haft en velbegrundet tro på, at så var opgaven løst for os politikere, og at den revision, der skulle til, stort set ville blive lig med det nationale kompromis.
Jeg forstår egentlig ikke, at ministeren ikke gjorde det nationale kompromis til sit forslag.
Så skuffelsen må være kolossal.
Reelt har branchens forslag blot flyttet forhandlingsudgangspunktet fra 9 til 13.
Nogle vil sige, at det er smart, og jeg vil sige, at det er for smart.
For nu at gentage hr. Jens Hald Madsen, som meget direkte siger: Jamen det er jo os her i Folketinget, der bestemmer, så hvorfor egentlig spørge de kære brancheorganisationer?
Men hvordan er situationen for Folketingets partier lige nu?
Ministerens forslag får tilsyneladende fuld opbakning fra regeringspartierne og støttepartiet Dansk Folkeparti.
Butikscentrene og de store kæder gnider sig i hænderne, for de har reelt opnået alt, hvad de ville: fuld handlefrihed.
Landets store butikscentre kan med søndagsunderholdningstilbud tiltrække kunder fra nær og fjern, og Netto, Fakta, Rema 1000, Lidl, og hvad de nu hedder, kan i de større byer blot lukke op på skift, og så kan de uden problemer holde åbent hver søndag om året.
Så de store hygger sig, de små forretningsdrivende og butikkerne på landet ser skriften på væggen.
Med dette forslag gennemfører Folketinget en bevidst tømning af mindre byer og landområder for de sidste forretninger.
Forretningerne på landet lukkes helt i takt med stigningen i antallet af søndage, hvor man kan holde åbent.
Jeg spørger ministeren: De ældre kunder, som ikke blot kan tage bilen og drøne ad motorvejen til storcentrene – hvad skal de gøre?
Jeg er godt klar over, at mange synes, at lukkeloven er overflødig.
Mange tror, at de forretninger, som i dag på grund af omsætningsgrænsen har mulighed for at holde åbent, kan klare sig fremover.
Det kan de ikke.
De store centres søndagstilbud og lavpriskædernes nye muligheder vil ændre den danske butiksstruktur.
Mange mener, at det er ligegyldigt at tage hensyn til butikspersonalet.
Hvad vil ministeren gøre med de pasningsproblemer, som må opstå, når mor og/eller far skal på søndagsarbejde?
Og hvad vil ministeren gøre med den kollektive trafik, når søndagen kommer til at ligne en hvilken som helst mandag eller onsdag?
Der er meget at tage fat på under udvalgsbehandlingen.
Jeg skal lige spørge her: Omførsel af varer var en del af programmet indtil nu – hvor er det blevet af?
Ølsalg efter kl. 20 kommer vi nok også til at diskutere.
Men allerede i dag under førstebehandlingen kan jeg sige, at hovedspørgsmålet – udvidelsen af antal søndage med åbent fra 9 til 20-21 er ganske uspiselig for Socialdemokratiet.
Jeg vil sige til ministeren: Vi er parate til forhandlinger.
Ministeren skal blot kalde, hvis der er bevægelse i antallet af søndage.
Egentlig tror jeg, at ministeren gerne så et bredt flertal bag næste års lukkelov af hensyn til butikkernes mulighed for at indrette sig, af hensyn til medarbejdernes arbejdsforhold og af hensyn til kunderne og ikke mindst af hensyn til faren for at skabe et kedeligt butiksmarked blottet for de spændende små butikker, hvor indehaveren, ægtefællen og relativt få medarbejdere sørger for, at vi som kunder kan opleve et afvekslende forretningsmiljø.
Jeg håber på forhandlinger.
Hvis ikke det sker, vil vi naturligvis under udvalgsbehandlingen stille de nødvendige ændringsforslag til dette forslag.
Jeg vil gerne stille et spørgsmål: Nu ved vi, at der har været nogle drøftelser i dag mellem organisationerne bag det nationale kompromis og Dansk Folkepartis leder fru Pia Kjærsgaard, er der en mulighed for, at vi her ved forhandlingen med ministeren kan finde noget, som et bredere flertal i Folketinget kan gå ind for?